O b r a z l o ž e nj e

Škole iz grada Rijeke svake godine dokazuju visoku kvalitetu rada s učenicima koji u velikom broju sudjeluju na državnim natjecanjima, smotrama i susretima i postižu izvrsne rezultate. Za postizanje vrhunskih rezultata učenika potrebno je stručno vodstvo njihovih učitelja/nastavnika, te dodatni intenzivni i kontinuirani rad izvan redovnog nastavnog procesa, ali tu je i trud i rad učenika kao i podrška roditelja.

Grad Rijeka na mnoge načine priznaje i potiče rad učenika, mladih kao i njihovih mentora, a sukladno mogućnostima proračuna. Tako je između ostaloga, prošle godine Gradsko vijeće Grada Rijeke donijelo Odluku o nagradama Grada Rijeke za posebna postignuća učenika na državnim i međunarodnim natjecanjima, susretima i smotrama („Službene novine Grada Rijeke“ broj 9/18), a temeljem koje su početkom 2019. godine dodijeljene nagrade učenicima i njihovim mentorima. Međutim utvrđena je potreba za izmjenom odnosno dopunom pojedinih njezinih odredbi, a koje se odnose na sljedeće:

* Uz članak 1.

ovom se odredbom dopunjuje odredba članka 4. na način da se uz već jedan propisani izuzetak, propisuje i drugi koji se odnosi na osvojeno postignuće na području glazbe i plesa i to na sljedeći način: da se od osvojenih postignuća vrednuje samo prva osvojena nagrada u razini osvojenog prvog mjesta na državnoj razini natjecanja.

* Uz članak 2.

ovom se odredbom mijenja odredba članka 6. na način da se sada predlaže da se i svakom učeniku koji čini ekipu od šest i više učenika dodjeljuje uz pisano priznanje i prigodni poklon, a ekipi koja broji šest i više učenika dodjeljuje se i zajednička plaketa za ustanovu. Do sada se učenicima koji čine ekipu od šest i više učenika dodjeljivalo pojedinačno samo pisano priznanje, a dobivali su zajednički prigodni poklon.

* Uz članak 3.

ovom se odredbom predlaže promjena odredbe članka 7. na način da se utvrđuje dodjela nagrada najkasnije do kraja tekuće školske godine za postignuće u prethodnoj godini, umjesto dosadašnje odredbe koje je utvrđivala dodjelu nagrada u mjesecu rujnu. U praksi pojedina natjecanja iz prethodne školske godine završavaju tek krajem kalendarske godine. Cilj ove izmjene je da se i zbog eventualnih ostvarenih postignuća na tim natjecanjima mogu dodijeliti ove gradske nagrade.

* Uz članak 4.

ovom se odredbom predlaže promjena u odredbi članka 8. na način da se sada propiše mjesec prosinac (umjesto lipnja) u kojem će se školama upućivati pozivi za predlaganje kandidata učenika i mentora, a u svezi sa već danim obrazloženjem promjene mjeseca za dodjeljivanje nagrade.

* Uz članak 5.

 predlaže se dopuna u članku 9. stavku 3. podstavku 5. koji se dopunjuje na način da prijedlog za dodjelu nagrada mora sadržavati dokumentaciju iz koje je razvidno mentorstvo i postignuće učenika, uz presliku dodijeljene diplome ili priznanja, i ljestvicu poretka kao vrlo važan dokaz.

* Uz članak 6.

ovom se odredbom propisuje stupanje na snagu Odluke.